ህወሓት የዘጠኝ ወር የሥራ አፈጻጸም እየገመገመ ነው
በመቐለ ከተማ ከትናንት ጀምሮ እየተካሄደ ባለው ድርጅታዊ ግምገማ ከክልል እስከ ወረዳ የሚገኙ የድርጅቱ የፖለቲካ አመራር አባላት እየተሳተፉ መሆናቸው ተገልጿል ።ድርጅቱ ዘንድሮ በ12 መደበኛ ጉባኤው ያስተላለፋቸውን ፖለቲካዊና ድርጅታዊ ውሳኔዎችን ዝርዝር ሥራዎች በጥልቀት እየገመገመ መሆኑን ባወጣው መግለጫ አመልክቷል ።በገጠር ሁለገብ የልማት ሠራዊት እና በከተሞችም በሁሉም የተሟላ ቁመና ለመፍጠር የተያዙ ዕቅዶች በጥልቀት እየገመገመ መሆኑን ድርጅቱ ያወጣው መግለጫ የጠቆመ ሲሆን በዘንድሮ ዓመት መጀመሪያ ላይ 12ኛው ድርጅታዊ ጉባኤ ተከትሎ በውስጠ ድርጅት የተቀጣጠለው ትግልና የተገኘው ውጤት እየፈተሸ ይገኛል ብሏል ።በአየር መዛባት ምክንያት ያጋጠመው ድርቅ ለመቋቋም በተለይም የመስኖ ልማት ፣በእንስሳት ልማትና በተፈጥሮ ሃብት እንክብካቤና በገጠር የግብርና ልማትና ውሃ የተገኙ ውጤቶች በተመለከተ ህወሓት ትናንትና ዛሬ ግምገማ  እያደረገ  መሆኑን በመግለጫው ተጠቁሟል  ።በከተሞች በተለይም የወጣቶችን ተጠቃሚነት በሚያረጋገጥ ሁኔታ በአነስተኛና ጥቃቅን ዘርፍ አንቀሳቃሾች እየተደረገ ያለው ጥረትና ልዩ ትኩረት በመሥጠት በመሠራቱ የሴቶች ተጠቃሚነትነትን ማዕከል ያደረገ ውጤት  ያገኘ መሆኑን  መግለጫው አትቷል  ።መልካም አስተዳደር በክልሉ ለማስፈን በተለይም በህዝብ ጠንካራ ተሳትፎ ኪራይ ሰብሳቢነትን ለማክሰም በተደረጉት እንቅስቀሴዎች እና በተወሰዱት እርምጃዎች ላይ እየተወያየ መሆኑን ድርጅቱ ገልጿል ።ህወሓት በህዝብ ተሳትፎ እያደረገ ባለው ሁለንተናዊ ትግል ለማደናቀፍ ጥገኞች በተደራጀና በተቀናጀ መልኩ ሌት ተቀን እየሰሩ መሆናቸውን የጠቀሰው መግለጫው ለዚህም በውስጥ ድርጅት ያሉትን ችግሮች በመታገል የጥገኞች ስልቶች ለመመከት እየተደረገ ያለው ትግልና ውጤትም እየታየ መሆኑ ተጠቁሟል ።በመጨረሻም ድርጅቱ የነበረውን ጠንካራና ደካማ አፈጻጸም በመገምገም ጥንካሬውን ይበልጥ ለማስፋትና ድክመቶችን ለማስወገድም በቀሪ ጊዜ ርብርብ እንደሚደረግና ስብሰባው ሓሙስ ዕለት እንደሚጠናቀቅ  ተመልክቷል ።(ድምጺ ወያነ ትግራይ)